Ńdɔ̄ bə́ ngátie ai dulu á ńkǒl Hor, á zēn yǎ máŋ mə́ Súf, nə́ bə́ kə kilan ńnam Edom. Bə́ ngə́lə̄ á zēn nālá bod bə́ ngasáŋan fɔ́ɔ́, təgě fə dzíbi. 5Bə́ ngasɔg Ǹtondôbə bân Mósɛs, bɔ́ nâ: “Amú dzé mī ngávaa bíā á Égîptɛn, mǐ bɛ́də́ ai bíā mú, nə́ bǐ zu mǎn wú á ńkōd ­ńnam mú ? Ḿbāŋála təge ai nyé məndím təge ai mɔ́: bǐ kád yǎ ńdīán bídí bí ázóé bī.” 6Ńdɔ Zambá á ngálóm áyɔŋ é nyóé yádígan, é ngalób bɔ̄, abuí bod á ngawú fɔ̄ɔ̄ âyɔŋ Ísraɛ̂l. 7Ńdɔ̄ hḿ ńnam ó ngázū ábə̄ Mósɛs, wá nâ: “Bǐ sə́m ḿból bī kɔ́bɔ̄ ai Zambá, bǐ kɔ́bɔ́ fə ai wa. Kogólan ai Ǹtondôbə nə́ á vâ é nyóé nyī ábə̄ bíā.” Mósɛs ǎ ngakogolan á fɔ̄ɔ̄ ású áyɔŋ. 8Ǹtondôbə nyé ai nyé nâ: “Lwí nyóé ekie, ó kə̄le dzɔ á ǹlinga á yób, é mod ósə̄ nyóé ē lób, hə ǹnyie anə́ ā bəbə dzɔ̌, a ńtɔ̄á mvɔ̄í.” 9Ńdɔ fɔ́ɔ́ Mósɛs a ngáman lwí nyóé ekie, a kəlé dzɔ̄ á ńlinga á yób, á ńtɔ̄á naa ngə́ nyóé ē lób mod, ǹnyie anə́ ā bəbə nyóé ekie a ńtɔ̄á mvɔí.